
Parlamentul  României

Camera  Deputaţilor

Comisia pentru industrii si servicii





                     Bucureşti,20.03.2002 








                     Nr.23/56/2002

BIROUL PERMANENT 

AL CAMEREI DEPUTAŢILOR

DOMNULUI PREŞEDINTE

VALER DORNEANU



Vă înaintăm, alăturat, Raportul asupra proiectului de Lege pentru ratificarea Acordului de Comerţ Liber între România şi Republica Lituania, semnat la Vilnius, la 26 noiembrie 2001, trimis cu adresa nr.111 din 11 martie 2002.



La întocmirea raportului comisia a avut în vedere:

· avizul Comisiei juridice, de disciplină şi imunităţi;

· avizul Comisiei de politică externă;

· avizul Consiliului Legislativ;

· punctul de vedere al Ministerului Afacerilor Externe.

În raport de obiectul şi conţinutul său, proiectul de lege face parte din categoria legilor ordinare conform prevederilor constituţionale.

                        PREŞEDINTE,                                    SECRETAR,

                          István Antal                                      Cristian Buzea                                  

RAPORT

asupra proiectului de Lege pentru ratificarea Acordului de Comerţ Liber între România şi Republica Lituania, semnat la Vilnius,

 la 26 noiembrie 2001

În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată spre dezbatere şi avizare în fond, cu proiectul de Lege pentru ratificarea Acordului de Comerţ Liber între România şi Republica Lituania, semnat la Vilnius, la 26 noiembrie 2001, trimis cu adresa nr.111 din 11 martie 2002.

În cadrul procesului de integrare a României în structurile economice europene un loc important îl ocupă participarea la zonele de comerţ liber constituite pe plan regional şi subregional.



În acest context, România:



- a încheiat cu ţările membre ale Asociaţiei Europene a Liberului Schimb (AELS) un acord de comerţ liber, intrat în vigoare la 1 mai 1993;



- a semnat la 1 februarie 1995 Acordul European de Asociere la UE al cărui dispozitiv comercial se aplică de la 1 mai 1993;



- a încheiat un acord de comerţ liber cu Republica Moldova care a intrat în vigoare la sfârşitul anului 1994;



- a aderat, începând cu 1 iunie 1997, la Acordul Central European de Comerţ Liber (CEFTA);



- a încheiat Acordul de Comeţ Liber cu Republica Turcia, care este în vigoare de la 1 februarie 1998;



- a semnat un acord de comerţ liber cu Statul Israel, care a intrat în vigoare la 1 iulie 2001.



În prezent, circa 80% din schimburile comerciale ale României se desfăşoară cu ţări cu care s-au încheiat acorduri de comerţ liber.



Având în vedere dorinţa comună de a intensifica relaţiile comerciale bilaterale, ca şi statutul lor de ţări candidate la aderarea la Uniunea Europeană, România şi Lituania au început, din 1997, negocierile pentru încheierea unui acord de comerţ liber.



Această opţiune a luat în considerare şi tendinţele de liberalizare manifestate în comerţul internaţional, european şi regional.



În aceste condiţii, lipsa unui acord bilateral de comerţ liber, dezavantajează firmele din cele două ţări, care sunt nevoite să exporte pe piaţa partenerului în condiţii concurenţiale, mai puţin favorabile decât firmele din alte ţări terţe care au încheiat astfel de acorduri cu România şi,  respectiv, cu Republica Lituania.



Acordul de Comerţ Liber între România şi Republica Lituania a fost semnat de către miniştrii afacerilor externe al celor două ţări la 26 noiembrie 2001, la Vilnius.



Acordul conţine prevederi similare cu celelalte acorduri de acest gen încheiate de cele două ţări (îndeosebi cu acordurile europene de asociere la UE), adaptate desigur la specificul relaţiilor comerciale bilaterale, şi prevede crearea în decursul unei perioade de tranziţie, care se va încheia la 1 ianuarie 2004, a unei zone de comerţ liber între cele două Părţi, cu respectarea prevederilor în materie ale Acordului General pentru Tarife şi Comerţ 1994 (GATT 1994) şi ale Acordului privind constituirea Organizaţiei Mondiale a Comeţului.



Principalele prevederi ale acordului se referă la:



- domeniul comerţului cu produse industriale, Republica Lituania va liberaliza importurile de produse industriale originare din România de la data intrării în vigoare a Acordului.



La rândul ei, România va liberaliza, de la data intrării în vigoare a Acordului, aproape întregul import de produse industriale originare din Republica Lituania, cu excepţia unui număr extrem de redus de produse, la care urmează să se aplice taxe vamale reduse;



- domeniul comerţului cu produse agricole, ţinând cont de sensibilitatea deosebită a acestui sector, concesiile convenite între Părţi au un caracter mai limitat, ele constând în reducerea sau eliminarea taxelor vamale, de regulă în cadrul unor contingente tarifare, pentru anumite produse ce prezintă interes, să fie promovate pe pieţele celor două ţări.



Conform prevederilor acordului, toate restricţiile cantitative la import şi export, precum şi măsurile cu efect echivalent, urmează a fi eliminate de la intrarea în vigoare a acestuia, iar Părţile nu vor avea posibilitatea să introducă noi taxe vamale în comerţul bilateral. În acelaşi timp, acordul conţine prevederi care dau posibilitatea adoptării de măsuri de apărare comercială (salvgardare, antidumping, ajustare structurală) pentru protejarea producătorilor naţionali, în conformitate cu regulile internaţionale în materie.



În privinţa regulilor de origine şi cooperării vamale, Părţile au convenit 
să-şi aplice reciproc aceleaşi prevederi pe care le au în relaţia cu UE, dat fiind că România şi Republica Lituania sunt membre ale cumulului de origine pan-european.



Textul conţine, totodată, toate prevederile uzuale ale unui acord de comerţ liber referitoare la: monopoluri de stat, plăţi, concurenţă, ajutoare de stat, achiziţii guvernamentale, protecţia proprietăţii intelectuale, dificultăţi ale balanţei de plăţi, clauza evolutivă, Comitet Mixt, etc.



Intrarea în vigoare a Acordului de Comerţ Liber între România şi Republica Lituania va crea condiţii pentru majorarea semnificativă a volumului bilateral al schimburilor de mărfuri, prevederile sale fiind de natură să ofere oamenilor de afaceri din cele două ţări condiţii de competitivitate la nivelul celor acordate furnizorilor din terţe ţări cu care România şi Republica Lituania au încheiat deja acorduri preferenţiale.



Potrivit prevederilor art.60 din Regulamentul Camerei Deputaţilor, comisia a dezbătut proiectul de lege menţionat mai sus în şedinţa din 19.03.2002.



Membrii comisiei au examinat proiectul de lege, avizele favorabile ale Consiliului Legislativ, Comisiei juridice, de disciplină şi imunităţi, Comisiei de politică externă şi punctul de vedere al Ministerului Afacerilor Externe şi au hotărât, cu unanimitate de voturi, avizarea favorabilă şi supunerea spre dezbatere şi adoptare în plenul Camerei Deputaţilor în forma prezentată de iniţiator.



În raport de obiectul şi conţinutul său, proiectul de lege face parte din categoria legilor ordinare conform prevederilor constituţionale.

                     PREŞEDINTE,                                     SECRETAR,

                       István Antal                                      Cristian Buzea

Expert,

Viorela Gondoş

